България победи и Турция - КОМПАС
Нова победа записаха националите на България по ръгби 7 на Европейското първенство в Бургас. След като в първия мач нашите надвиха коравите норвежци с 22:19, момчетата на Павел Велков се справиха и с Турция с 24:7. Още в първите секунди гостите стигнаха до седем точки, благодарение на есе и допълнителен удар, но лошото начало мотивира нашите момчета и успяхме бързо да обърнем резултата в наша полза. Петър Николов изненада съперника с бърза акция по крилото, а след това две поредни есета направи Ивайло Иванов, който беше блестящ и в защита. Ново есе и пет точки на Александър Тенев донесоха сериозно предимство на българите, като резултатът стана 22:7. В последвалия допълнителен удар отново Петър Николов бе точен за крайното България- Турция 24:7. По-рано през деня нашите отстъпиха на лидера Люксембург /10:38/, в чийто редици играят класни състезатели от Франция и Англия. При успех над „шахматистите“ България ще попадне в полуфиналните двойки за определяне на новия шампион на Европа в Конференция 1. В 11.22 днес България играе срещу Хърватия, който е основният ни съперник за едно от първите две места, даващи право за финалната четворка. Тимът на Хърватия е със същия актив като България- две победи и една загуба.